b'\n_START_ARTICLE_\nFilippiinien huumesota\n_START_PARAGRAPH_\nFilippiinien huumesota on Filippiinien presidenttin\xc3\xa4 toimivan Rodrigo Duterten toukokuussa 2016 aloittama huumeiden k\xc3\xa4ytt\xc3\xa4jien ja huumeiden myyjien vastainen vainokampanja. Ihmisoikeusj\xc3\xa4rjest\xc3\xb6 Amnestyn mukaan huhtikuun 2017 lopulla Filippiineill\xc3\xa4 oli murhattu 9\xe2\x80\x89000 ihmist\xc3\xa4. Marraskuussa Duterte oli surmauttanut jo 12 000 ihmist\xc3\xa4. Hallituksen mukaan 6. kes\xc3\xa4kuuta 2017 "huumesodassa" oli 3\xe2\x80\x89116 surmaa ja 2\xe2\x80\x89091 huumeisiin liittyv\xc3\xa4\xc3\xa4 murhatapausta. Viranomaisten mukaan kes\xc3\xa4kuussa 2017 oli saanut surmansa yli 7 000 ihmist\xc3\xa4. Murhakampanjan uhreista suurin osa on k\xc3\xb6yhi\xc3\xa4. Heid\xc3\xa4n on v\xc3\xa4itetty myyv\xc3\xa4n tai k\xc3\xa4ytt\xc3\xa4v\xc3\xa4n huumeita. Amnesty pit\xc3\xa4\xc3\xa4 huumesotaa k\xc3\xb6yhien vastaisena sotana, sill\xc3\xa4 iso osa surmatuista on katutason k\xc3\xa4ytt\xc3\xa4ji\xc3\xa4 tai muita pikkurikollisia._NEWLINE_Filippiinien johto v\xc3\xa4itt\xc3\xa4\xc3\xa4 virallisesti, ett\xc3\xa4 enemmist\xc3\xb6n surmista ovat tehneet naamioituneet, huumejengeihin kuuluvat miehet, jotka selvittelev\xc3\xa4t omia v\xc3\xa4lej\xc3\xa4\xc3\xa4n. Poliisin ratsioissa on virallisesti kuollut vain murto-osa kaikista uhreista, noin 3 000 ihmist\xc3\xa4.\n_START_SECTION_\nTausta\n_START_PARAGRAPH_\nFilippiinit oli v\xc3\xa4kivaltainen yhteiskunta jo ennen, kuin Duterte aloitti presidenttin\xc3\xa4 kes\xc3\xa4kuussa 2016. Etenkin diktaattori Ferdinand Marcosin hallitessa 1965\xe2\x88\x921986 sotilaat ja poliisi surmasivat tuhansia toisinajattelijoita._NEWLINE_Duterte on julkisesti my\xc3\xb6nt\xc3\xa4nyt ampuneensa opiskelutoveriaan 1970-luvulla, kun t\xc3\xa4m\xc3\xa4 oli puhunut halventavasti\xc2\xa0visayojen\xc2\xa0etnisest\xc3\xa4 ryhm\xc3\xa4st\xc3\xa4, johon Duterte kuuluu. Uhri j\xc3\xa4i henkiin, eik\xc3\xa4 Dutertelle annettu muuta rangaistusta, kuin ett\xc3\xa4 h\xc3\xa4n ei saanut osallistua yliopiston opiskelijoiden valmistujaisjuhlaan._NEWLINE_Vuosina Duterte toimi etel\xc3\xa4filippiinil\xc3\xa4isen Davaon pormestarina 1988\xe2\x88\x921998, 2001\xe2\x88\x922010 ja 2013\xe2\x88\x922016. Vuonna 1988 pormestariksi valittu Duterte perusti laittomia ja ep\xc3\xa4virallisia\xc2\xa0kuolemanpartioita, joiden on arvioitu murhanneen ainakin 1\xc2\xa0400 huumekauppiaaksi tai rikollisjengien j\xc3\xa4seneksi ep\xc3\xa4ilty\xc3\xa4. Dutertea vastaan ei ole nostettu syytteit\xc3\xa4, mik\xc3\xa4 johtuu ihmisoikeusaktivistien mielest\xc3\xa4 siit\xc3\xa4, ettei kukaan uskalla todistaa h\xc3\xa4nt\xc3\xa4 vastaan._NEWLINE_Vuonna 2006 presidentti Gloria Macapagal-Arroyo lakkautti kuolemantuomion. Yleinen mielipide on kuitenkin puolustanut kuolemantuomioita. Filippiineill\xc3\xa4 on liikkunut kuolemanpartioita, jotka ovat murhanneet ihmisi\xc3\xa4, etenkin vasemmistolaisia aktivisteja. l\xc3\xa4hde?_NEWLINE_Filippiineill\xc3\xa4 toimii useita kiinalaisia huumej\xc3\xa4rjest\xc3\xb6j\xc3\xa4. My\xc3\xb6s meksikolaiset j\xc3\xa4rjest\xc3\xb6t pyrkiv\xc3\xa4t lis\xc3\xa4\xc3\xa4m\xc3\xa4\xc3\xa4n myynti\xc3\xa4\xc3\xa4n maassa. K\xc3\xa4ytetyimm\xc3\xa4t huumeet ovat metamfetamiini eli shabu ja kannabis._NEWLINE_Presidentinvaalikampanjassaan Duterte teki huumeidenk\xc3\xa4yt\xc3\xb6n lopettamisesta p\xc3\xa4\xc3\xa4lupauksensa. H\xc3\xa4n lupasi populistisesti lopettaa Filippiinien rikollisuuden puolessa vuodessa, antaa turvallisuusjoukoille luvan ampua pid\xc3\xa4tyst\xc3\xa4 vastustavia rikollisia, poliisille luvan tappaa j\xc3\xa4rjest\xc3\xa4ytyneit\xc3\xa4 rikollisia ja palauttaa\xc2\xa0kuolemantuomion. Lis\xc3\xa4ksi poliittiseen yl\xc3\xa4luokkaan syntynyt Duterte puhui kampanjassaan k\xc3\xb6yhien puolesta. Filippiineill\xc3\xa4 nelj\xc3\xa4sosa v\xc3\xa4est\xc3\xb6st\xc3\xa4 el\xc3\xa4\xc3\xa4 k\xc3\xb6yhyysrajan alapuolella ja kourallinen perheit\xc3\xa4 hallitsee l\xc3\xa4hes kaikkea varallisuutta. Duterte pit\xc3\xa4\xc3\xa4 itse\xc3\xa4\xc3\xa4n vasemmistolaisena_NEWLINE_Toukokuussa 2016 Duterte voitti presidentinvaalit saamalla 38 prosenttia \xc3\xa4\xc3\xa4nist\xc3\xa4. \xc3\x84\xc3\xa4nestysprosentin oli enn\xc3\xa4tyksellisen korkea: 81\xe2\x80\x89%._NEWLINE_Duterte uhkasi hajottaa parlamentin ja muodostaa yhden hengen\xc2\xa0vallankumoushallinnon, jos kansanedustajat eiv\xc3\xa4t tekisi yhteisty\xc3\xb6t\xc3\xa4 h\xc3\xa4nen kanssaan.\n_START_SECTION_\nVaino ja murha\n_START_PARAGRAPH_\nDuterten vaalivoiton j\xc3\xa4lkeen huumeita k\xc3\xa4ytt\xc3\xa4vi\xc3\xa4 ja myyvi\xc3\xa4 ihmisi\xc3\xa4 sek\xc3\xa4 siit\xc3\xa4 ep\xc3\xa4iltyj\xc3\xa4 alettiin murhata toukokuussa 2016. Kes\xc3\xa4kuun alussa h\xc3\xa4n lupasi mitalin ihmiselle, joka ampuu kiinniottoa vastustelevan huumekauppiaan. Duterten valitsema uusi poliisiylijohtaja Ronald dela Rosa kertoi, ett\xc3\xa4 lausunnon seurauksena vankilassa olevat huumej\xc3\xa4rjest\xc3\xb6jen johtajat lupasivat maksaa l\xc3\xa4hes miljoonan euron palkkiot Duterten ja dela Rosan tappamisesta. H\xc3\xa4nen mukaansa huumekaupan johtajat olivat kokoustaneet Bilibidin vankilassa. Palkkamurhauhan takia Duterten suojelua lis\xc3\xa4ttiin ja ainakin 200:aa poliisia koulutettiin turvaamaan h\xc3\xa4nt\xc3\xa4._NEWLINE_Murhaaminen kiihtyi 30. kes\xc3\xa4kuuta l\xc3\xa4htien, kun Duterte vannoi virkavalansa. H\xc3\xa4n sanoi virkaanastujaisp\xc3\xa4iv\xc3\xa4n\xc3\xa4\xc3\xa4n: \xe2\x80\x9dJos tied\xc3\xa4tte huumeriippuvaisia, menk\xc3\xa4\xc3\xa4 ja tappakaa heid\xc3\xa4t itse. Olisi liian tuskallista panna heid\xc3\xa4n vanhempansa tekem\xc3\xa4\xc3\xa4n se\xe2\x80\x9d. Duterte sanoi, ett\xc3\xa4 \xe2\x80\x9dhuumesodassa\xe2\x80\x9d tullaan murhaamaan 50\xc2\xa0000 ihmist\xc3\xa4: \xe2\x80\x9dTehd\xc3\xa4\xc3\xa4n siit\xc3\xa4 [luvusta] 50\xe2\x80\x89000. Min\xc3\xa4 todella viimeistelen heid\xc3\xa4t\xe2\x80\x9d Lis\xc3\xa4ksi h\xc3\xa4n kehotti unohtamaan ihmisoikeuksia koskevat lait ja k\xc3\xa4ski huumekauppiaita, ry\xc3\xb6st\xc3\xa4ji\xc3\xa4 ja tyhj\xc3\xa4ntoimittajia h\xc3\xa4ipym\xc3\xa4\xc3\xa4n, \xe2\x80\x9dsill\xc3\xa4 pormestarina tappaisin teid\xc3\xa4t\xe2\x80\x9d. H\xc3\xa4n uhkasi tappaa huumeiden k\xc3\xa4ytt\xc3\xa4j\xc3\xa4t, koska joko he tappavat h\xc3\xa4net tai h\xc3\xa4n heid\xc3\xa4t._NEWLINE_Poliisi alkoi Duterten valtaannousun j\xc3\xa4lkeen laatia l\xc3\xa4hi\xc3\xb6iden viranomaisten kanssa listoja, joihin ker\xc3\xa4t\xc3\xa4\xc3\xa4n huumeiden k\xc3\xa4ytt\xc3\xa4jiksi ep\xc3\xa4iltyjen henkil\xc3\xb6iden tiedot. Listoille p\xc3\xa4\xc3\xa4tyy ihmisi\xc3\xa4, joiden huumeiden k\xc3\xa4ytt\xc3\xb6\xc3\xa4 ei ole todistettu ja moni heist\xc3\xa4 murhataan. Ihmiset, joiden nimet laitetaan huume-ep\xc3\xa4iltyjen listoille, voivat \xe2\x80\x9dantautua\xe2\x80\x9d eli ilmoittautua viranomaisille, mik\xc3\xa4 antaa kaupunginosien viranomaisille oikeuden tarkkailla heit\xc3\xa4. Kes\xc3\xa4kuussa 2017 1,2 miljoonaa ihmist\xc3\xa4 oli ilmoittautunut viranomaisille. Antautujille oli luvattu t\xc3\xb6it\xc3\xa4. _NEWLINE_Murhaajat voivat ampua uhrin esimerkiksi \xc3\xb6isin moottoripy\xc3\xb6r\xc3\xa4ll\xc3\xa4 liikkuen h\xc3\xa4nen kotinsa l\xc3\xa4hettyville ja j\xc3\xa4tt\xc3\xa4\xc3\xa4 ruumiin viereen kyltin, jossa lukee, ett\xc3\xa4 h\xc3\xa4n oli huumekauppias. Usein murhaajat ovat joko poliiseja tai heid\xc3\xa4n palkkaamiaan murhaajia Tammikuussa 2017 julkaistussa ihmisoikeusj\xc3\xa4rjest\xc3\xb6 Amnestyn raportissa kaksi palkkatappajaa kertoi, ett\xc3\xa4 poliisi maksaa heille huumeiden k\xc3\xa4ytt\xc3\xa4j\xc3\xa4n surmaamisesta 100 dollaria ja v\xc3\xa4litt\xc3\xa4j\xc3\xa4n surmaamisesta 200\xe2\x88\x92300 dollaria. Palkkasurmaajat kertoivat, ett\xc3\xa4 he tekev\xc3\xa4t ty\xc3\xb6t\xc3\xa4\xc3\xa4n k\xc3\xb6yhiss\xc3\xa4 l\xc3\xa4hi\xc3\xb6iss\xc3\xa4, koska siell\xc3\xa4 antautujat asuvat. Amnestyn mukaan my\xc3\xb6s yksitt\xc3\xa4iset poliisit hy\xc3\xb6tyv\xc3\xa4t rahallisesti k\xc3\xb6yhien ihmisten murhista. J\xc3\xa4rjest\xc3\xb6n mukaan korruptio on yleist\xc3\xa4 poliisien keskuudessa ja poliisit ovat v\xc3\xa4\xc3\xa4rent\xc3\xa4neet todisteita, ry\xc3\xb6st\xc3\xa4neet uhrien koteja ja tekaissut virallisia raportteja v\xc3\xa4likohtauksista oikeuttaakseen v\xc3\xa4kivallan k\xc3\xa4ytt\xc3\xb6\xc3\xa4. Poliisit ovat ampuneet aseettomia ihmisi\xc3\xa4. Amnestyn mukaan jopa 8-vuotiaita huumeidenk\xc3\xa4ytt\xc3\xa4ji\xc3\xa4 on ammuttu._NEWLINE_ABS-CBN:n tutkimasta 50:st\xc3\xa4 uhrista melkein kaikki olivat asuneet slummeissa tai maakuntien syrj\xc3\xa4seuduilla. Amnestyn tarkastelemasta 33:sta huumeisiin liittyv\xc3\xa4st\xc3\xa4 taposta yli 20 kohdistui perheellisiin miehiin. Murhattujen omaisten mukaan huumeiden myynti johtui k\xc3\xb6yhyydest\xc3\xa4 ja siit\xc3\xa4, ett\xc3\xa4 ei ole saatavilla muita t\xc3\xb6it\xc3\xa4. Muiden tutkimusten ja haastattelujen mukaan uhrien huumeiden myynti oli ollut pienimuotoista. Metamfetamiinin k\xc3\xa4ytt\xc3\xb6\xc3\xa4 perusteltiin sill\xc3\xa4, ett\xc3\xa4 niin pysyy hereill\xc3\xa4, eik\xc3\xa4 tule n\xc3\xa4lk\xc3\xa4, joten voi tehd\xc3\xa4 pidemp\xc3\xa4\xc3\xa4 ty\xc3\xb6p\xc3\xa4iv\xc3\xa4\xc3\xa4._NEWLINE_Elokuussa senaatti aloitti tutkinnan siit\xc3\xa4, loukkaavatko poliisien tekem\xc3\xa4t surmat ihmisoikeuksia.\xc2\xa0_NEWLINE_Syyskuussa oli tapettu yli 3\xc2\xa0000 ihmist\xc3\xa4, joista poliisi tappoi operaatioissaan vajaat 1500 ja tuntemattomat ihmiset murhasivat 2\xc2\xa0000 uhria._NEWLINE_Virallisten lukujen mukaan syyskuussa 2016 "huumesodassa" oli kuollut keskim\xc3\xa4\xc3\xa4rin vajaa 45 ihmist\xc3\xa4 p\xc3\xa4iv\xc3\xa4ss\xc3\xa4. 30. syyskuuta Duterte rinnasti itsens\xc3\xa4 diktaattoriin ja joukkotuhoajaan Adolf Hitleriin: \xe2\x80\x9dHitler tappoi kolme miljoonaa juutalaista. Nyt [Filippiineill\xc3\xa4] on kolme miljoonaa huumeriippuvaista. Lahtaan heid\xc3\xa4t mielell\xc3\xa4\xc3\xa4n\xe2\x80\x9d._NEWLINE_28. tammikuuta 2017 Duterte sanoi, ett\xc3\xa4 huumeidenvastainen sota jatkuu viel\xc3\xa4 vuosia. Seuraavana p\xc3\xa4iv\xc3\xa4n\xc3\xa4 Duterte laittoi murhakampanjansa tauolle ja haukkui poliiseja m\xc3\xa4diksi. Syyn\xc3\xa4 oli ilmeisesti diplomaattinen selkkaus Etel\xc3\xa4-Korean kanssa, koska Filippiinien poliisin ep\xc3\xa4iltiin siepanneen ja tappaneen etel\xc3\xa4korealaisen yritt\xc3\xa4j\xc3\xa4n vuoden 2016 lopussa. 30. tammikuuta poliisiylijohtaja\xc2\xa0Ronald Dela Rosa vahvisti suunnanmuutoksen kohti poliisivoimien puhdistamista: \xe2\x80\x9dKelmipoliisit, varautukaa! Meill\xc3\xa4 ei ole en\xc3\xa4\xc3\xa4 huumeiden vastaista sotaa. Meill\xc3\xa4 on sota lurjuksia vastaan!\xe2\x80\x9d._NEWLINE_Vuoden 2017 alussa noin sata poliisia j\xc3\xa4i kiinni huumausaineiden k\xc3\xa4yt\xc3\xb6st\xc3\xa4. He menettiv\xc3\xa4t ty\xc3\xb6paikkansa._NEWLINE_1. helmikuuta oikeusministeri Vitaliano Aguirre sanoi: \xe2\x80\x9dRikolliset, huumeparonit, huumediilerit, he eiv\xc3\xa4t ole ihmisi\xc3\xa4. Toisin sanoen, kun k\xc3\xa4ymme sotaa vain huumeparoneita, huumeiden k\xc3\xa4ytt\xc3\xa4ji\xc3\xa4 ja huumekauppiaita vastaan, miten se voi olla ihmisoikeusrikos? Te pid\xc3\xa4tte heit\xc3\xa4 ihmisin\xc3\xa4? Min\xc3\xa4 en pid\xc3\xa4.\xe2\x80\x9d_NEWLINE_7. helmikuuta Duterte ilmoitti l\xc3\xa4hett\xc3\xa4v\xc3\xa4ns\xc3\xa4 korruptiosta ep\xc3\xa4iltyj\xc3\xa4 poliiseja t\xc3\xb6ihin aseistautuneiden islamistien hallitsemille alueille, jolleivat he eroaisi. Alkuvuodesta 2017 Duterte l\xc3\xa4hetti 200 v\xc3\xa4\xc3\xa4rink\xc3\xa4yt\xc3\xb6ksist\xc3\xa4 ep\xc3\xa4ilty\xc3\xa4 poliisia taistelemaan islamisteja vastaan Etel\xc3\xa4-Filippiineille._NEWLINE_10. helmikuuta Duterten lapsuudenyst\xc3\xa4v\xc3\xa4n ja neuvonantajan\xc2\xa0John Paul Durezan veljenpoika j\xc3\xa4i kiinni metamfetamiinin myynnist\xc3\xa4.\n_START_SECTION_\nSuhtautuminen Filippiineill\xc3\xa4 ja kansainv\xc3\xa4lisesti\n_START_PARAGRAPH_\nPresidenttikampanjan aikana v\xc3\xa4istyv\xc3\xa4 presidentti\xc2\xa0Benigno Aquino varoitti useasti, ett\xc3\xa4 Duterten noustessa valtaan Filippiinit on vaarassa joutua j\xc3\xa4lleen\xc2\xa0diktaattorin\xc2\xa0vallan alle. H\xc3\xa4n vetosi \xc3\xa4\xc3\xa4nest\xc3\xa4jiin tukemansa ehdokkaan, Mar Roxasia, vaalitilaisuudessa, jotta voitaisiin pys\xc3\xa4ytt\xc3\xa4\xc3\xa4 terrorin paluu Filippiineille, mit\xc3\xa4 Aquino ei kykene tekem\xc3\xa4\xc3\xa4n yksin._NEWLINE_Pulse Asia -mielipidemittauslaitoksen kyselyss\xc3\xa4 hein\xc3\xa4kuussa 91\xc2\xa0% filippiinil\xc3\xa4isist\xc3\xa4 luotti Duterteen. Social Weather Stations -laitoksen kyselyss\xc3\xa4 84\xc2\xa0% kansasta luotti h\xc3\xa4neen paljon. Dutertea arvostettiin suunnilleen yht\xc3\xa4 paljon kaikissa yhteiskuntaluokissa k\xc3\xb6yhist\xc3\xa4 rikkaisiin, niin maalla kuin kaupungeissa. Monet pit\xc3\xa4v\xc3\xa4t Duterten ansiona sit\xc3\xa4, ett\xc3\xa4 Davaon kaduilla on turvallisempaa liikkua, kuin monessa muussa kaupungissa ja Duterten uskotaan voivan luoda sama turvallisuus koko maahan. _NEWLINE_Osa lehdist\xc3\xb6st\xc3\xa4 ja katolisen kirkon edustajista on arvostellut murhia. Lopettakaa tappamiset -verkosto on j\xc3\xa4rjest\xc3\xa4nyt mielenosoituksia vastustaakseen tappamista ja rankaisemattomuutta, mutta eiv\xc3\xa4t Duterten presidenttiytt\xc3\xa4. Monet murhien vastustajat pysyv\xc3\xa4t hiljaa, mahdollisesti koska he pelk\xc3\xa4\xc3\xa4v\xc3\xa4t leimautumista. Esimerkiksi Duterten arvostelijana tunnettu senaattori\xc2\xa0Leila de Lima erotettiin tappoja tutkivan komitean johdosta. Human Rights Watchin mukaan kyseess\xc3\xa4 oli kosto siit\xc3\xa4, ett\xc3\xa4 h\xc3\xa4n oikeasti tutki tappoja. Manilan katolisen kirkon apulaispiispa\xc2\xa0Broderick Pabillon mukaan Filippiineill\xc3\xa4 vallitsee murhien suhteen vaikenemisen kulttuuri, mik\xc3\xa4 johtui aluksi Duterten suosiosta ja my\xc3\xb6hemmin pelosta. Pabillon mukaan ihmiset eiv\xc3\xa4t tuomitse tappamista riitt\xc3\xa4v\xc3\xa4n selke\xc3\xa4sti. Netiss\xc3\xa4 kohtaa \xc3\xa4rh\xc3\xa4kk\xc3\xa4\xc3\xa4 vastustamista, jos arvostelee presidentti\xc3\xa4 tai h\xc3\xa4nen hallintoaan._NEWLINE_YK on vaatinut p\xc3\xa4\xc3\xa4st\xc3\xa4 Filippiineille tutkimaan huumesurmia, mik\xc3\xa4 ei ole onnistunut. Dutertesta on tehty valitus Kansainv\xc3\xa4liseen rikostuomioistuimeen, miss\xc3\xa4 k\xc3\xa4sitell\xc3\xa4\xc3\xa4n rikoksia ihmisyytt\xc3\xa4 vastaan. Valituksen tehneet filippiinil\xc3\xa4inen asianajaja ja kaksi oppositiopoliitikkoa syytt\xc3\xa4v\xc3\xa4t presidentti\xc3\xa4 joukkomurhasta ja laittomista surmista huumesodassa._NEWLINE_Lokakuussa 2016 Kansainv\xc3\xa4lisen rikostuomioistuimen syytt\xc3\xa4j\xc3\xa4 Fatou Bensouda julkaisi lausunnon, jossa h\xc3\xa4n ilmaisi huolensa murhista ja kertoi, ett\xc3\xa4 h\xc3\xa4nen virastonsa saattaa aloittaa esitutkinnan mahdollisista kansainv\xc3\xa4lisist\xc3\xa4 rikoksista._NEWLINE_Helmikuussa 2017 Amnesty sanoi, ett\xc3\xa4 laittomien teloitusten sarja voi olla rikos ihmisyytt\xc3\xa4 vastaan._NEWLINE_Social Weather Stationsin kyselyn mukaan maaliskuussa 75\xc2\xa0% filippiinil\xc3\xa4isist\xc3\xa4 luotti Duterten hallintoon. Valtaosa v\xc3\xa4est\xc3\xb6st\xc3\xa4 kannatti sit\xc3\xa4, ettei huumerikoksista ep\xc3\xa4iltyj\xc3\xa4 tapettaisi tapahtumapaikalla._NEWLINE_Huhtikuussa 2017 Yhdysvaltain presidentti Donald Trump kehui Dutertea, siit\xc3\xa4 ett\xc3\xa4 t\xc3\xa4m\xc3\xa4 oli tehnyt loistavaa ty\xc3\xb6t\xc3\xa4 huumeongelman hoidossa. Filippiinien poliisi oli tuolloin kertonut surmanneensa noin 2\xc2\xa0700 ihmist\xc3\xa4 ja v\xc3\xa4itt\xc3\xa4nyt tunnistamattomien hy\xc3\xb6kk\xc3\xa4\xc3\xa4jien tappaneen 1\xc2\xa0800 ihmist\xc3\xa4 ja lis\xc3\xa4ksi, ett\xc3\xa4 tutkinnassa oli 5\xc2\xa0700 v\xc3\xa4kivaltaista kuolemaa._NEWLINE_Toukokuussa 2017 Duterte irtisanoi Euroopan unionin 250 miljoonan euron kehitysavun Filippiineille, koska siihen liittyy ihmisoikeusehtoja.\n_START_SECTION_\nMurhien seuraukset\n_START_PARAGRAPH_\nJos toinen k\xc3\xb6yh\xc3\xa4n perheen vanhemmista surmataan, leski ei v\xc3\xa4ltt\xc3\xa4m\xc3\xa4tt\xc3\xa4 pysty en\xc3\xa4\xc3\xa4 maksamaan lastensa koulunk\xc3\xa4ynti\xc3\xa4 ja lasten voivat joutua menem\xc3\xa4\xc3\xa4n t\xc3\xb6ihin. My\xc3\xb6s poliisin ampumisesta selviytyminen voi johtaa kalliisiin sairaalamaksuihin, joiden vuoksi henkil\xc3\xb6 on joutunut esimerkiksi myym\xc3\xa4\xc3\xa4n kotinsa._NEWLINE_Social Weather Stationsin kysely kes\xc3\xa4ll\xc3\xa4 2017 kertoo, ett\xc3\xa4 yli 70 prosenttia kansalaisista pelk\xc3\xa4\xc3\xa4, ett\xc3\xa4 h\xc3\xa4n itse tai h\xc3\xa4nen omaisensa kuolee huumesodassa. Alle nelj\xc3\xa4nnes filippiinil\xc3\xa4isist\xc3\xa4 uskoo poliisin tietoihin surmista.'